Csütörtökön is jöhet heves zivatar
Egy-egy hevesebb zivatar szerdán is, csütörtökön is kialakulhat - közölte az Országos Meteorológiai Szolgálat.
Szerdán dél felől felszakadozik a felhőzet, napközben többfelé, az éjszaka első felében még északkeleten várható eső, zápor, helyenként zivatar. Csütörtökön eleinte néhány órára kisüt a nap, majd többször lesz erősen felhős az ég, és továbbra is számítani kell záporra, zivatarra.

Egy-egy hevesebb zivatar szerdán is, csütörtökön is kialakulhat. A déli, délnyugati szél időnként megélénkül, zivatarok környezetében átmenetileg viharossá fokozódik. Hajnalban foltokban köd képződik. A legalacsonyabb éjszakai hőmérséklet 9 és 14, a legmagasabb nappali hőmérséklet csütörtökön 18 és 24 fok között alakul.

Az időjárási helyzet Európában

Európa időjárási helyzetében egyelőre nincs lényeges változás. Egy nagykiterjedésű ciklon szeli ketté a kontinenst, amelynek a hatására Észak-, Északnyugat-Európában a délutáni hőmérséklet sokfelé a 10 fokot sem éri el. Ugyanakkor a ciklon előoldalán áramló meleg levegő északkeletre is feljutott, az Urál előterében van továbbra is a legmelegebb, ott 25, 29 fokot mérnek. Az Alpok és a Kárpátok térségében még az enyhe, labilis légállapotú levegő hatása érvényesül, több helyen alakul ki zápor, zivatar. Csütörtök estig az említett ciklon még nem mozdul el kelet felé, átmeneti szünet után csütörtök délután ismét több helyen valószínű csapadék.
időjárás-előrejelzés